Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18 januar 1993 om fælles regler for tildeling af ankomst- og afgangstidspunkter i Fællesskabets lufthavne"

(KOM(2001) 7 endelig - 2002/0013 (COD))

(2002/C 125/15)

Rådet for Den Europæiske Union besluttede den 30 januar 2002 under henvisning til EF-traktatens artikel 80, stk. 2, at anmode om Det Europæiske Økonomiske og Sociale Udvalgs udtalelse om det ovennævnte emne.

ØSU's præsidium henviste den 19 februar 2002 det forberedende arbejde til Sektionen for Transport, Energi, Infrastruktur og Informationssamfundet.

På grund af sagens hastende karakter besluttede Det Europæiske Økonomiske og Sociale Udvalg på sin 389. plenarforsamling, mødet den 21 marts 2002, at udpege Bill Tosh til hovedordfører, hvorefter det vedtog følgende udtalelse enstemmigt:

1. Baggrund

1.1. Ifølge artikel 10, stk. 3, i Rådets forordning (EØF) 95/93(1) berettiger ankomst- og afgangstidspunkter, der tildeles et luftfartsselskab, ikke dette luftfartsselskab til samme serie ankomst- og afgangstidspunkter i næste tilsvarende fartplansæson, medmindre luftfartsselskabet kan dokumentere, at det har anvendt dem i mindst 80 % af tiden i den periode, for hvilken de var blevet tildelt. I artikel 10, stk. 5, bestemmes det, at hvis det ikke kan vises, at 80 % af slotsserien er blevet udnyttet, skal alle slots i den pågældende serie anbringes i puljen, medmindre den manglende udnyttelse kan begrundes ("use-it-or-lose-it"-reglen).

1.2. Terrorangrebene den 11. september og den efterfølgende politiske udvikling (Afganistan-krisen) havde alvorlige konsekvenser for luftfartsselskabers operationer og medførte en betydelig nedgang i efterspørgslen i resten af sommerfartplanssæsonen 2001 og i vinterfartplanssæsonen 2001/2002.

1.3. Med henblik på at sikre, at manglende udnyttelse af tildelte slots for disse sæsoner ikke fører til, at luftfartsselskaber mister deres rettigheder til disse slots, lader der til at være behov for klart og entydigt at slå fast, at terrorangrebene den 11. september 2001 medførte en negativ påvirkning af disse fartplanssæsoner.

1.4. Kommissionen foreslår derfor at indføre en ny artikel 10 a) i forordningen, som pålægger koordinatorerne at acceptere, at slots i begge sæsoner (sommer 2001 og vinter 2001/2002) betragtes som hævdvundne slots.

1.5. Dette vil forhindre, at forordningens bestemmelser anvendes uensartet i Fællesskabet, og at den aktuelle krise vurderes forskelligt i medlemsstaterne.

1.6. Endelig har nærværende forslag ikke nogen indflydelse på Kommissionens forslag, som blev vedtaget den 20 juni 2001, om en ændring af den gældende forordning(2), idet denne ændring er af større rækkevidde.

2. Generelle bemærkninger og konklusioner

2.1. Det Europæiske Økonomiske og Sociale Udvalg er enig I Kommissionens forslag, for så vidt som det tager højde for de særlige omstændigheder og giver koordinatorerne juridisk sikkerhed.

2.2. Koordinatorerne risikerede i realiteten at blive retsforfulgt, før "use-it-or-lose-it"-reglen blev klart og utvetydigt defineret.

2.3. Samtidig giver forslaget selskaberne sikkerhed i planlægningen.

2.4. Endelig gør Det Økonomiske og Sociale Udvalg opmærksom på, at forslaget ingen indvirkning har på det forslag, som blev vedtaget den 20 juni 2001. Dette forslag har et større anvendelsesområde og har til formål at sikre, at knappe slots i overbelastede lufthavne forvaltes og udnyttes effektivt uden dog at ændre noget fundamentalt ved det nuværende slottildelingssystem, som bygger på slots med hævdvunden status.

Bruxelles, den 21. marts 2002.

Göke Frerichs

Formand for

Det Økonomiske og Sociale Udvalg

(1) Rådets forordning nr. 95/93 af 18 januar 1993 om fælles regler for tildeling af ankomst- og afgangstidspunkter i Fællesskabets lufthavne (EFT C 14 af 22.1.1993, s. 1 - ØSU's udtalelse: EFT C 339 af 31.12.1991, s. 41.

(2) KOM(2001) 335 endelig af 20.6.2001, 2001/0140 (COD). EØSU's udtalelse er under udarbejdelse.